E L Ő T E R J E S Z T É S

**Szombathely Megyei Jogú Város közgyűlése Oktatási és Szociális Bizottsága**

**2018. június 21-i ülésére**

**Javaslat**

**óvodai angol nyelvi foglalkozásokkal kapcsolatos döntések meghozatalára**

Szombathely Megyei Jogú Város Közgyűlésének Oktatási és Szociális Bizottsága a 2017. október 25-i ülésén tárgyalt az Önkormányzata által fenntartott óvodákban biztosítandó szolgáltatásokról. A Bizottság a napirend keretében külön foglalkozott az óvodai szolgáltatások keretében folyó idegen - angol és német - nyelvi foglalkozások kérdésével, és a 346/2017. (X.25.) OSzB. számú határozatában egyetértett azzal, hogy a szombathelyi óvodákban angol nyelvi specializáció végzettségű óvodapedagógusokból álló munkacsoport által kidolgozott angol nyelvi oktatási program kerüljön bevezetésre a 2018-2019-es nevelési évtől kezdődően.

A Bizottság támogatásával létrejött munkacsoport elkészített egy kezdő és egy haladó oktatási programot, amelynek lektorálása is megtörtént. A kidolgozott angol nyelvi oktatási program (a német nyelvi program mintájára) az óvodákban magyarul folyó heti foglalkozási tervek tematikájával összhangban áll, ezzel is segítve a gyermekek számára az idegen nyelv befogadását. A programcsomag 1-1 példánya, továbbá a mondókákat, énekeket tartalmazó hanganyag 1-1 példánya a nevelési év vége előtt minden óvoda részére bemutatásra, és átadásra kerül.

Az alábbiakra figyelemmel a kidolgozott angol nyelvi oktatási program két lépcsős bevezetése javasolt a 2018-2019-es nevelési évtől kezdődően az óvodákban.

Szombathely Megyei Jogú Város Közgyűlésének támogatásával a 2012/2013. nevelési évtől az angol nyelvi szolgáltatási igénylő gyermekek részére a Helen Doron módszerre épülő „Polly the Collie” programmal végzett szolgáltatást biztosítják óvodáink. Az óvodáktól kapott információ alapján a gyermekük számára nyelvi szolgáltatást igénylő szülők az induláskor a foglalkozásokhoz kapcsoló munkafüzetekből, CD-ből álló csomagot vásárolnak meg, amelyet két nevelési évben tudnak használni. Előzőek miatt indokolt, hogy azon gyermekek számára, akik az angol nyelvvel való ismerkedést a „Polly the Collie” programmal kezdték meg, ezzel a módszerrel folytathassák azt. A 2018/2019. nevelési évtől kezdődően „Polly the Collie” programmal folyó szolgáltatás új csoportban már nem indulna.

Az Oktatási és Szociális Bizottság 346/2017. (X.25.) OSzB. számú határozata szerint az angol nyelvi foglalkozások biztosítása az újonnan igénylő gyermekek számára a 2018/2019. nevelési évtől az óvodapedagógusokból álló munkacsoport által kidolgozott angol nyelvi oktatási programmal történne. A foglalkozásokat angol nyelvismerettel (nyelvvizsgával, vagy angol specializációval vagy angol módszertani képesítéssel) rendelkező óvodapedagógusok tartanák, az eddigi gyakorlat szerint heti egyszer fél órában 2018. szeptemberétől bruttó 3000,- Ft/alkalom díjazás ellenében.

Kérem a Tisztelt Bizottságot, hogy az óvodai angol foglalkozások előzőekben leírtak szerinti megvalósításával egyetérteni szíveskedjék.

A Közgyűlés a 2018. áprilisi ülésén képviselői felvetésre a 72/2018. (IV.26.) Kgy. számú határozatában azt kérte, hogy kerüljön felmérésre, mekkora forrást igényelne az angol nyelvoktatás minden gyermek számára ingyenesen történő biztosítása az óvodákban.

Önkormányzatunk 2008. és 2011. között ingyenesen biztosította az óvodás gyermekek 4 éves korától az idegen nyelvvel (angol és német) való ismerkedést, továbbá az általános iskola 1-3. évfolyamán a nyelvi képzést. Az óvodások idegen nyelvi képzésével kapcsolatosan a szakma mindvégig nagyon megosztott volt, az ingyenes nyelvi foglalkozások megszüntetésére, erre a megosztottságra, továbbá arra tekintettel került sor, hogy az óvodai nyelvi képzés nem alapfeladat.

Tisztelettel tájékoztatom a Bizottságot, hogy a jelenlegi gyermeklétszámmal, az eddigi gyakorlat szerinti heti egyszer fél órás foglalkozással, kb. 10 fős csoportokkal, továbbá a jelenlegi óradíjjal számítva, az óvodások ingyenes nyelvi foglalkozása egy évre vonatkozóan, járulékkal együtt mintegy 25 millió Ft-ba kerülne. Kérem a Tisztelt Bizottságot, hogy az ingyenes óvodai nyelvi foglalkozásokkal kapcsolatos szakmai álláspontját kialakítani szíveskedjék.

Kérem a Tisztelt Bizottságot az előterjesztést megtárgyalni és a határozati javaslatot elfogadni szíveskedjen.

Szombathely, 2018. június „ ”

**(: Koczka Tibor :)**

**HATÁROZATI JAVASLAT**

**...../2018. (VI. 21.) OSzB. sz. határozat**

* + - 1. Az Oktatási és Szociális Bizottság a „Javaslat óvodai angol nyelvi foglalkozásokkal kapcsolatos döntések meghozatalára” című előterjesztést megtárgyalta, és egyet ért azzal, hogy az óvodapedagógusok által kidolgozott angol nyelvi oktatási program a 2018-2019-es nevelési évtől kezdődően két lépcsőben kerüljön bevezetése az óvodákban:
* a 2018/2019. nevelési évtől kezdődően az angol nyelvi szolgáltatást igénylő gyermekek számára a foglalkozások a munkacsoport által kidolgozott angol nyelvi oktatási programmal történjen;
* azon gyermekek számára, akik az angol nyelvvel való ismerkedést a „Polly the Collie” programmal kezdték meg, a foglalkozások a 2018/2019. nevelési évben a megkezdett módszerrel folytatódik. A 2018/2019. nevelési évtől kezdődően „Polly the Collie” programmal folyó szolgáltatás új csoportban már nem indulhat.
1. A Bizottság a szakmai szempontokat figyelembe véve, az angol nyelvoktatás minden gyermek számára ingyenesen történő biztosítását az óvodákban

A)

támogatja. A Bizottság felkéri a Polgármestert, hogy az ingyenes foglalkozások bevezetéséhez szükséges előterjesztést készítse el.

B)

nem támogatja.

**Felelős:** Rettegi Attila, az Oktatási és Szociális Bizottság elnöke,

(Dr. Bencsics Enikő, az Egészségügyi és Közszolgálati Osztály vezetője)

**Határidő:** azonnal, illetve 2018. augusztus 31. (az 1. pont vonatkozásában)

2018. szeptember 30. (a 2. pont vonatkozásában)